<classify> HALI ya lishe ya wanawake walio katika umri wa uzazi wa miaka 15 hadi 49 bado ni mbaya, huku wastani wa wanawake wawili kati ya 10 wana utapiamlo. Hayo yalisemwa na Mkurugenzi wa Halmashauri ya Mji wa Kondoa, Msoleni Dakawa alipozungumza kwa niaba ya Mkuu wa Mkoa wa Dodoma, Dk Binilith Mahenge wakati wa kilele cha Wiki ya Unyonyeshaji Duniani. Maadhimisho hayo yaliyoandaliwa na Shirika lisilo la Kiserikali la Save the Children kimkoa yalifanyika katika kijiji cha Kingale wilaya ya Kondoa. Alisema lishe duni kwa wajawazito inachochea hatari ya kujifungua watoto njiti, waliodumaa au kuharibu mimba. Alisema hali hiyo inachangia kwa kiasi kikubwa vifo vya wanawake vitokanavyo na uzazi wakati au baada ya kujifungua. Aidha alisema takwimu za hali ya ulishaji watoto wachanga na wadogo katika mkoa huo takribani asilimia 97 ya watoto wenye umri wa miaka miwili, wananyonyeshwa maziwa ya mama.Idadi ya watoto wanaoanzishiwa maziwa ya mama kwa wakati sahihi katika kipindi sahihi kisichozidi saa moja baada ya kuzaliwa ni asilimia 57. Idadi ya watoto wanaonyonyeshwa maziwa ya mama pekee bila kupewa maji, vinywaji na vyakula vingine katika kipindi cha miezi sita ya mwanzo baada ya kuzaliwa ni asilimia 47.7, idadi ya watoto wenye umri wa miezi 6-23 wanaolishwa chakula kinachokidhi vigezo cha ubora ni asilimia 35.9, Pia idadi ya watoto wanaoanzishiwa vyakula vya nyongeza kwa wakati sahihi katika umri wa miezi sita hadi minane ni asilimia 85.7, alieleza. Alisema asilimia 81 ndio wanatumia chumvi yenye madini ya joto la kutosha, mjamzito anatumia chumvi siyo na madini joto, hivyo afya ya mtoto inaathiriwa kwani anaweza kuzaliwa akiwa na udumavu wa bongo au ulemavu wa viungo.Aliwataka akinababa kuwasindikiza wenza wao kliniki ili kuhakikisha kwamba mwenza na familia wana taarifa kuhusu malengo ya unyonyeshaji ili waweze kutoa msaada, pia aliwasisitiza kina mama wanaonyonyesha kuainisha msaada wa vitendo unaohitajika na kuomba msaada kutoka kwa mwenza, familia na ndugu wengine ili kupata msaada. Meneja wa Shirika la Save The Children Mkoa wa Dodoma, Benety Malima aliwataka waajiri wa mashirika na taasisi binafsi kuhakikisha wanatenga chumba maalumu kwa ajili ya akinamama kuwanyonyesha watoto wao.Alisema siku 1,000 za lishe ya mtoto zinaanzia tumboni na kuwasisitiza wajawazito kula vyakula vyenye lishe kabla na baada ya kujifungua. Alisema kwa mujibu wa takwimu za hali ya lishe kutoka taaasisi ya chakula na lishe kuwa katika mikoa minne ambayo shirika lao linafanya nao kazi hali ni mbaya ya kilishe. Nao baadhi ya akinamama waliohudhuria katika maadhimisho hayo akiwemo Sikitu Lyimo aliwataka akinamama wote nchini kula vyakula vyenye lishe, ili kuweza kuzaa watoto wenye afya njema na akili timamu.  <topic>: KITAIFA 